Φόνοι με αλφαβητική σειρά

Το Φόνοι με αλφαβητική σειρά (αγγλικά: The A.B.C. Murders) είναι αστυνομικό μυθιστόρημα γραμμένο από την Άγκαθα Κρίστι. Είναι ένα εξαιρετικά δομημένο μυθιστόρημα και από τα πρώτα της αστυνομικής λογοτεχνίας που έχουν θέμα έναν κατά συρροή δολοφόνο, προτού καν καθιερωθεί ο όρος. Εκδόθηκε για πρώτη φορά στην αγγλική γλώσσα τον Ιανουάριο του 1936. 

Στην ελληνική γλώσσα εκδόθηκε για πρώτη φορά το 2003 από τις Εκδόσεις Λυχνάρι με τίτλο Η υπογραφή του δολοφόνου. Η δεύτερη φορά που εκδόθηκε στα ελληνικά ήταν από τις Εκδόσεις Ψυχογιός τον Δεκέμβριο του 2018. Το συγκεκριμένο βιβλίο, όπως και κάθε βιβλίο της Άγκαθα Κρίστι άλλωστε, έχει πουλήσει πάνω από 2 δισεκατομμύρια αντίτυπα παγκοσμίως.

 Πλοκή 
Ένας δολοφόνος τρομοκρατεί τη χώρα. Διαλέγει ποιον και πού θα δολοφονήσει με αλφαβητική σειρά: Πρώτα μια ηλικιωμένη καπνοπώλισσα, ύστερα μια σερβιτόρα που της άρεσε να φλερτάρει, κατόπιν έναν πλούσιο άνδρα... Το μόνο κοινό τους είναι ότι τα αρχικά των ονομάτων τους είναι διαδοχικά γράμματα. Με κάθε φόνο δείχνει και πιο σίγουρος. Τόσο σίγουρος που μπαίνει στον πειρασμό να περιπαίξει και να μπερδέψει τον μεγάλο ντετέκτιβ Ηρακλή Πουαρό. Αλλά αυτό ίσως να είναι το ένα -και το μοιραίο- λάθος του...

 Τα κυριότερα πρόσωπα του έργου 
 Ηρακλής Πουαρό: Βέλγος ντετέκτιβ που μόλις λαμβάνει το πρώτο γράμμα από τον ABC, προσπαθεί με κάθε τρόπο να διαλευκάνει την υπόθεση.
 Άρθουρ Χέιστινγκς: απόστρατος Βρετανός αξιωματικός, φίλος του Πουαρό, αφηγητής της ιστορίας.
 Επιθεωρητής Τζέημς Τζαπ: στέλεχος της Σκότλαντ Γιαρντ, ο υπεύθυνος της υπόθεσης και παλιός φίλος του Πουαρό.
 Επιθεωρητής Κρόουμ: στέλεχος της Σκότλαντ Γιαρντ, αρχικά αναλαμβάνει τη διαλεύκανση της υπόθεσης του φόνου στο Μπέξχιλ.
 Δόκτωρ Τόμσον: εγκληματολόγος ψυχολόγος στην ομάδα του Τζαπ, φτιάχνει το προφίλ του δράστη.
 A.B.C: ο μυστηριώδης και αδίστακτος κατά συρροήν δολοφόνος, αφήνει έναν αλφαβητικό οδηγό των βρετανικών σιδηροδρομικών σταθμών σε καθεμιά σκηνή του εγκλήματος.
 Άλις Άσερ: το πρώτο θύμα (A.A.), ηλικιωμένη με κατάστημα ειδών καπνού στο Άντοβερ.
 Μπέττυ Μπάρναρντ: το δεύτερο θύμα (B.B.), νεαρή σερβιτόρα στο Μπέξχιλ.
 Σερ Κάρμαϊκλ Κλαρκ: το τρίτο θύμα (C.C.), πλούσιος άνδρας από το Τσέρστον.
 Τζορτζ Έρλσφιλντ: το τέταρτο θύμα, κουρέας, φονεύθηκε σε κινηματογράφο στο Ντόνκαστερ. Η δολοφονία του δεν ακολουθεί την αλφαβητική σειρά (G.E).
 Μαίρυ Ντράουερ: υπηρέτρια, ανιψιά του πρώτου θύματος, Άλις Άσερ, συμμετέχει στην ομάδα που συγκροτούν οι φίλοι και οι συγγενείς των θυμάτων και συνδράμει τον Πουαρό στις έρευνές του.
 Φραντς Άσερ: εν διαστάσει σύζυγος της Άσερ, αλκοολικός, ύποπτος για το φόνο της.
 Μέγκαν Μπάρναρντ: δακτυλογράφος, αδελφή του δεύτερου θύματος, Μπέττυ Μπάρναρντ. Δυναμικός χαρακτήρας, δε μασάει τα λόγια της. Πρωτοστατεί στη συγκρότηση της ομάδας φίλων και συγγενών.
 Ντόναλντ Φρέιζερ: μεσίτης, άτυπος αρραβωνιαστικός της Μπάρναρντ. Καλοσυνάτος, αλλά κλειστός χαρακτήρας. Παρά τις επιφυλάξεις του, μετέχει κι αυτός στην ομάδα φίλων και συγγενών που βοηθούν τον Πουαρό.
 Μίλλυ Χίγκλεϋ: συνάδελφος της Μπάρναρντ.
 Φράνκλιν Κλαρκ: εισοδηματίας, αδελφός του τρίτου θύματος, σερ Κάρμαϊκλ Κλαρκ. Ευγενής, δυναμικός και γοητευτικός χαρακτήρας, αναλαμβάνει την κάλυψη των εξόδων της άτυπης ομάδας ερευνών που συνδράμουν τον Πουαρό.
 Λαίδη Σάρλοτ Κλαρκ: σύζυγος του Κλαρκ, σε τελικό στάδιο καρκίνου. Θεωρείται ότι έχει παραισθήσεις ή εκνευρισμό λόγω των φαρμάκων της.
 Θόρα Γκρέυ: γραμματέας του Κλαρκ. Γοητευτική και άκρως αποτελεσματική στη δουλειά της, προθυμοποιείται να συμμετάσχει στην ομάδα φίλων και συγγενών και αποφασίζει να στηρίξει τον αδελφό του θύματος, Φράνκλιν Κλαρκ.
 Ρότζερ Ντάουνς: δάσκαλος, θεατής στον κινηματογράφο του Ντόνκαστερ, βρίσκει το πτώμα του Τζορτζ Έρλσφιλντ.
 Αλεξάντερ Μπόναπαρτ Καστ: επιληπτικός ταξιδιώτης πωλητής, υποφέρει από πονοκεφάλους και απώλεια μνήμης λόγω τραύματος στον πόλεμο, ο βασικός ύποπτος.
 Λίλυ Μάρμπερυ: κόρη της σπιτονοικοκυράς του Καστ.
 Τομ Χάρτιγκαν: σύντροφος της Λίλυ Μάρμπερυ, υποπτεύεται τον Καστ.

 Διασκευές 
Το 1965, το μυθιστόρημα κυκλοφόρησε στη μεγάλη οθόνη με τον τίτλο Μεσάνυχτα στο Πικαντίλλυ (The Alphabet Murders) σε σκηνοθεσία Φρανκ Τάσλιν, με πρωταγωνιστή τον Τόνυ Ράνταλ ως ντετέκτιβ Ηρακλή Πουαρό.

 Παραπομπές 

 Πηγές 
 Εκδόσεις Ψυχογιός - Agatha Christie - Φόνοι με αλφαβητική σειρά

Κατηγορία:Μυθιστορήματα της Αγκάθα Κρίστι
Κατηγορία:Μυθιστορήματα του 1936